ལོ་དེ་དག་གི་ནང་ལ་ངས་དེབ་འགའ་ཤས་བྲིས་པ་ཡིན། དུས་སྐབས་ངེས་ཅན་ཞིག་ལ་སླེབས་དུས་རྒྱ་གར་ནང་བསྡད་ནས་རང་གི་པར་འགྲེམས་བྱེད་མཁན་གངས་སེང་པར་སྐྲུན་ཁང་ (Snow Lion) དང་ལས་ཀ་བྱེད་རྒྱུ་དེ་ལས་སླ་པོ་མེད་པ་ཚོར་བྱུང་། དེར་མ་ཟད། ངས་དྲྭ་ལམ་བཀོལ་སྤྱོད་ཀྱི་ཕྱོགས་སུ་འགྲོ་རྒྱུའི་བསམ་བློ་གཏོང་གི་ཡོད་པས། དེ་ནི་སྐབས་དེ་དུས་རྒྱ་གར་ནང་ཤིན་ཏུ་ཁག་པོ་ཡོད། དེར་བརྟེན་ཕྱི་ལོ་ ༡༩༩༨ ལོར་ངས་རྒྱ་གར་ནས་ནུབ་ཕྱོགས་སུ་གནས་སྤོ་བྱས་པ་ཡིན། ལོ་གཅིག་ཙམ་རིང་རང་ཉིད་མགྲོན་འབོད་བྱེད་མཁན་གྱི་རྒྱལ་ཁབ་འདྲ་མིན་ལ་ལྟ་ཚོད་བྱས་རྗེས། མཐར་འཇར་མ་ནིའི་རྒྱལ་ས་བྷར་ལིན་གྱི་ནང་དུ་གནས་སྡོད་བྱ་རྒྱུའི་ཐག་གཅོད་བྱས་པ་ཡིན། ངས་སྔ་ས་ནས་འཇར་མ་ནི་སྐད་ཡིག་ཤེས་ཀྱི་ཡོད་པས་དཀའ་ངལ་གང་ཡང་མེད་པ་དང་། དེར་ང་ལ་རང་དབང་ཆེ་ཤོས་དེ་ཐོབ་ཀྱི་འདུག།།འདི་རང་གིས་ངོས་ནས་བཤད་ན་ཧ་ཅང་གལ་ཆེན་པོ་རེད། ང་སྒྲིག་འཛུགས་ཤིག་ལ་བསྡམས་བཞག་པ་ལྟ་བུ་ཆགས་འདོད་མེད། བྷར་ལིན་གྱི་ས་གནས་དེ་ཆགས་ཡུལ་གྱི་ཆ་ནས་བཤད་ན་ཧ་ཅང་སྟབས་བདེ་པོ་ཡོད། དེ་ལ་བརྟེན་ནས་ལས་སླ་པོའི་ཐོག་ཡུ་རོབ་ཀྱི་ཤར་ཕྱོགས་རྒྱལ་ཁབ་ཁག་དང་། ཨུ་རུ་སུ། དེ་བཞིན་སྔར་གྱི་ཨུ་རུ་སུའི་སྤྱི་མཐུན་རྒྱལ་ཁབ་སོགས་ལ་འགྲོ་སྐྱོད་བདེ་པོ་ཡོད། ཡུལ་གྲུ་དེ་དག་གི་ནང་དུ་ངས་རྒྱུན་དུ་སློབ་འཁྲིད་བྱས་ཡོད་པ་དང་། རང་ཉིད་དམིགས་བསལ་གྱིས་ཡུལ་དེ་ཚོ་དང་སེམས་ཐག་ཉེ་པོ་ཡོད་པ་ཚོར་གྱི་ཡོད།